Pia Søfteland (25) fikk støtte til å ta lastebillappen. Det ble redningen for den unge kvinnen.

Siden hun fikk jobben i januar har Pia stortrivdes som søppelkjører i Bergen.

– Jeg synes det er helt konge. Etter jagerflypilot var lastebilsjåfør det neste på listen, så jeg skal ikke klage, sier Pia Søfteland (25) fra Bergen.

Til og med i vinter da spannene måtte dras gjennom tung snø.

– Jeg syntes det var helt konge jeg. Da jeg kom hjem var jeg sliten og tenkte at «yes»; nå har jeg jeg vært på jobb, sier Pia Søfteland.

ADHD-diagnose

Fram til hun fikk denne jobben har hun ikke alltid hatt det så lett.

– Jeg fikk diagnosen ADHD da jeg var 11. På skolen var det vanskelig å sitte i ro og følge med, sier Pia.

Det bidro til dårlige karakterer og at hun har slitt med å holde på jobber.

– Jeg må være i bevegelse hele tiden. Derfor passer denne jobben så perfekt, sier 25-åringen.

Dyster statistikk

Hun var en del av den dystre statistikken som viser at det blir stadig flere under 30 som går på arbeidsavklaringspenger. De nyeste tallene fra NAV viser at det ved utgangen av mars var 300 flere unge som mottar slik støtte enn for et år siden.

I samme periode har det blitt 700 flere med nedsatt arbeidsevne.

– Det kan skyldes at ledigheten har økt de siste årene, og da er det de gruppene som står lengst fra arbeidslivet og arbeidsmarkedet som det går ut over i første omgang, sier Anne Kverneland Bogsnes, fylkesdirektør i NAV Hordaland.

Lastebillappen ble løsningen

Hun liker utviklingen dårlig.

– Det er klart at du blir bekymret når de med nedsatt arbeidsevne og de som går på arbeidsavklaringspenger ikke får jobb. Men det er en prioritert gruppe, og vi har en nasjonal satsing på denne gruppen i år, sier fylkesdirektøren.

For Pia Søfteland ble løsningen støtte fra NAV til å ta førerkortet på lastebil, klasse C.

– Jeg har ikke alltid vært like fornøyd med NAV, men i det siste har de vært fantastiske sier 25-åringen.

Hvordan er det å motta lønn i forhold til å få støtte fra staten?

– Det er mye bedre. Nå føler jeg at jeg gjør meg fortjent til pengene jeg får, i stedet for å bare få. Det er godt å kjenne at jeg bidrar, sier Pia Søfteland.